பாடம் 7
தேவனுடைய பிள்ளைகள்
நோக்கம்: எல்லாரும் சிறு பிள்ளைகளைப் போல தம்மிடம் வந்து தம்மை நம்ப வேண்டும் என்று இயேசு விரும்புகிறார் என்று பிள்ளைகளுக்குக் காட்டுவது.
வேத வாசிப்பு: மாற்கு 10:13-16; 9:33-37
மனப்பாட வசனம்: மாற்கு 10:14 – “சிறுபிள்ளைகளை என்னிடத்தில் வரவிடுங்கள், அவர்களைத் தடைபண்ணாதிருங்கள்; தேவனுடைய ராஜ்யம் அவர்களைப் போன்றவர்களுடையது.”
இந்த வசனத்தைப் போதிக்கும்போது “தேவனுடைய ராஜ்யம்” என்பது “தேவன் ஆளும் இடம்” என்று விளக்குங்கள்.
தொடக்கப் புள்ளி
வீட்டிற்கு விருந்தினர் வரும்போது பிள்ளைகள் எப்படி நடந்துகொள்ள வேண்டும் என்று பெரியவர்கள் விரும்புகிறார்கள் என்பதைப் பற்றிப் பேசுங்கள். அவர்கள் விருந்தினரை வாழ்த்திவிட்டுப் போய்விட வேண்டும். பிள்ளைகள் விருந்தினரைத் தொந்தரவு செய்வதைப் பெரியவர்கள் விரும்புவதில்லை.
பாடத்தின் முக்கிய குறிப்புகள்
1. தம் பேச்சைக் கேட்க வந்தவர்களிடம் இயேசு முக்கியமான காரியங்களைப் பற்றிப் பேசிக்கொண்டிருந்தார். அப்போது சில தாய்மார்கள் இயேசு தங்கள் பிள்ளைகளை ஆசீர்வதிக்கும்படி அவர்களைக் கொண்டுவந்தனர்.
2. சீடர்கள் தங்கள் போதகரைத் தொந்தரவு செய்வதையோ உரையாடல் தடைபடுவதையோ விரும்பவில்லை. தாய்மார்களையும் பிள்ளைகளையும் இயேசுவிடமிருந்து விலக்க முயன்றனர்.
3. நடப்பதை இயேசு கவனித்து சீடர்களைத் தடுத்தார். பிள்ளைகளைத் தம்மிடம் அழைத்து, அவர்களுக்குச் சிறப்புக் கவனம் செலுத்தி ஆசீர்வதித்தார் (10:16).
4. படம் 7-ஐக் காட்டிப் பேசுங்கள். இயேசு பிள்ளைகளில் எவ்வளவு ஆர்வமாக இருக்கிறார் என்பதைக் கவனிக்கிறீர்களா? அவர் அவர்களோடு இருக்க விரும்புகிறார்! அவர்களுக்குச் செவிகொடுக்கிறார். அவர்கள் தம்மை நம்ப வேண்டும் என்று விரும்புகிறார்.
மனப்பாட வசனத்தைப் பதியவையுங்கள்.
கதைக்கு நம் பதில்
ஒரு சிறு பிள்ளை ஒரு பெரியவரை நம்ப வேண்டிய ஒரு சூழலை உதாரணமாகச் சொல்லுங்கள்; எ.கா: முதல்முறை பள்ளிக்குச் செல்வது அல்லது மருத்துவமனைக்குச் செல்வது. இப்படிப்பட்ட சூழலில் என்ன நடக்கப்போகிறது என்று பிள்ளைகளுக்குத் தெரியாது, புரியாது. தங்களை அழைத்துச் செல்லும் பெரியவரை நம்புவதால் அவர்களோடு செல்கிறார்கள்.
நாம் எந்த வயதினராக இருந்தாலும் இப்படியே தம்மை நம்பவும் நேசிக்கவும் இயேசு விரும்புகிறார். அதனால்தான் பெருமையுள்ளவர்கள் இயேசுவைப் பின்பற்றுகிறவர்களாக ஒருபோதும் முடியாது. குழந்தைகள் தங்கள் தாய் உணவளித்துப் பாதுகாத்துப் பராமரிப்பாள் என்று நம்புவதுபோல நாம் அவரை நம்ப வேண்டும்.
